정조 23년 · 목
該曹啓言懷德幼學宋煥龍原情以爲渠爲葬祖父母去癸丑正月占山於沃川郡先置兒塜於所占處一邊矣本郡居李彦燁全碩休等謂以渠輩書堂相見處群起起訟碩休又使其八寸宗義偸葬其兄嫂於兒塜數步之內渠呈訴營邑則營題以爲宗義偸葬之塜自官督掘宋哥使之入葬云故渠始過葬矣乙卯十一月初一日夜彦燁等使宗義掘發渠祖父母兩柩亂擲於土壠之中斧斫之跡刃刺之痕兩棺總有六十九處渠姑草殯於其傍哭訴本郡本郡枚報營門道臣使之嚴治窮覈其造謀指使者彦燁又爲焚柩之計以宗義妻假爲主者運柴殯所而急報來矣渠急往山次則積柴於殯所將放火而幸値衆人齊到未及措手道臣林濟遠題辭以爲掘猶不足從以刃之刃猶不足將以火之如此之漢生出獄門是無法也其指使隨從竝爲嚴覈云碩休又發京兆得訟私掘有據之說以爲疑亂漫漶之計故渠得見其京兆狀題印跡參較於京兆印之他文券所踏則僞造無疑更呈査實則碩休無辭自服營題以爲僞造明若觀火此所謂兩罪俱發而一事兩配終涉過重卽爲收贖放送宗義定配泗川而名雖定配恒在其家彦燁則終售奪山之計葬其父於書堂前數十步之內渠於此山得決於營邑則若論其主渠卽其人而今其憑藉禁葬私掘兩柩而火殯者全出於欲作已物之凶計而前後主張莫非彦燁之所爲也乞命有司彦燁拔塜刃柩之律碩休僞印火殯之計明正常刑云請上裁敎以議處又啓言係是山訟請令漢城府稟處允之○漢城府啓言果如原情則拔塜刃柩僞印火殯之罪彦燁與宗義一而二二而一事當一幷刑配而宗義則雖曰刑配長在渠家彦燁則不但不施一楚主謀指使之罪一無所施寧有如許訟理請更令道臣別定剛明官親執詳査一如擊錚辭緣則彦燁各別嚴刑遠地發配久之○刑曹啓言楊根幼學金相琦原情以爲渠於二月遭母喪入葬於本郡先塋局外與京居進士申在陽先山爲靑龍後麓越二岡越人塜一百八十四步四尺坐立俱不見之地故初不爲慮成墳之際在陽多率墓下人勿論喪人會客役軍一竝亂打故卽爲告官則在陽亦來呈訴鄕所摘奸後郡守鄭東榦先聽在陽之言謂士夫家墳山勿論龍虎內外雖五六百步一切禁斷載在法典云欲捧掘移拷音故渠更乞親摘奸則親審而不言彼此曲直與在陽同入村家共爲私語捉入渠欲勒捧侤音而抵死不納則嚴杖十數度推捉渠老父脅捧侤音矣在陽之叔光軾率其墓直毁掘渠母墳渠蒼黃奔赴則已撤莎草掘土數石矣渠等往告本官則光軾言內掘塜之說極爲瞹昧云本官聽信其言無査實之意渠泣請摘奸則兩送將校所報皆以爲毁莎六七張掘土四五簣云則本官謂之誣陷竝叱退又以爲斬灰露棺謂之掘塜而拔去莎草若干掘土不可謂之掘塜且汝輩落訟之後必是自作誣人云以三日內掘移杖問十度在陽又呈議送無數構誣則前監司李在學不待兩造之言嚴題不多日內掘移云本官又以越訴爲罪渠之老父數月枷囚乞降處分俾渠母墳得免掘移之患云請上裁敎以議處○漢城府啓言果如原情則前後營邑處決旣嚴且明且以風化言之訟理如或冤枉則號籲登聞可也滿紙臚列無非侵犯土主與營門訟理外放恣無嚴莫此爲甚請分付道臣先治其構誣營邑之罪仍爲從公決給允之○刑曹啓言永平幼學李秉淳原情以爲去春渠遭母喪窆於先塋而及其發靷之際本縣居金處洛自是强族武斷鄕曲之人也稱以過案於渠之先山率其族屬攔街伐喪渠勢力不敵母喪在殯已過半年尙不得過葬大抵處洛之高祖偸葬於渠五代祖墳至近之地而爲勢所壓終不掘移一自金哥入葬之後漸益廣占盡奪養山渠父與祖爲彼構捏屢見官辱矣今渠占穴於五代祖墳䐉後亡妹塜龍尾而渠金塜稍遠故金之諸族視若尋常及其穿壙處洛忽生禁葬之計壙中作梗焚燒墓閣邀路伐喪停柩中路使不得行喪故渠告官則自官別定將校僅僅土壠乞繩伐喪禁葬之罪使渠葬母於先塋之側云請上裁敎以議處○漢城府啓言果如原情則金處洛之武斷鄕曲不問可知而邀路伐喪自有當律訟理曲直姑不暇論雖然一邊之言不可專信請分付道臣詳査決給允之○刑曹啓言廣州童蒙姜得一原情以爲渠二十九代祖高麗尙書民瞻以後入葬於廣州細村面而纍纍相望四面山麓皆是姜哥之地而但一麓則渠十一代祖許借於女壻柳氏柳氏又借其壻楊原君葬於柳塜下數三步之地事在二百餘年之久而李柳兩家俱以渠家外孫素知其借葬於渠家局內而渠家繼葬不敢生禁葬之計戊戌年渠遭曾祖母喪營窆於先山局內則楊原君後孫李允協忽地起訟其時府尹李明中親審摘奸則果李塜白虎外一百十七步坐立俱不見之地也置允協於落科數十餘年之後允協又呈于前判官金履鎬則親審摘奸後謂允協曰姜葬雖以官威難以掘移云允協構誣上言使該府査報則該府累月嚴囚渠祖終不掘移則再昨年八月允協又爲上言前判官金啓濂牒報該府曰姜周炫以七百餘年禁養六十餘塜繼葬訟理至冤終無掘移之意啓聞掘移云則前留守洪檍題辭內啓聞掘移事係重大嚴囚督掘云渠祖滯囚將至死境昨年八月渠父獻圭擊錚而批旨內雖一邊之言果似然矣問于守臣仍令親執公決後狀聞事判下則判官親審摘奸後報以旣爲姜家累百年繼葬而坐立俱不見又是各局其先祖所不禁之地云則留守不論訟理曲直必欲威䝱掘移故推卞時允協等所言和色聽受渠父開口則軍卒衝脅使不得開口又號令曰汝之上言內汝先有大提學云者果是賊職當以此照律云渠十五代祖天命始仕高麗入我朝至進賢館大提學昭載譜錄則未知何所據而爲此賊職之說又非訟理所關而以此脅持者可謂求其說而不得且其狀聞中辭意專用允協誣罔之說狀聞後以渠父謂之啓下罪人申飭甚於殺獄親加嚴刑脛骨幾碎及其遞歸之時以渠父名修錄囚徒傳掌於新留守兩次交代之後至今滯囚乞降處分俾渠曾祖母葬得免掘移渠父生出獄門云請上裁敎以勿看前後守臣顔面詳加査究指一論理議處○漢城府啓言果如原情則大抵姜哥七百年先山守護之地始因許借於其壻主客換易之後李塜白虎後坐立不見之處必欲掘者已極無狀且兩造入庭之時一則所供和色聽受一則衝䝱而使不得開口顯有扶抑彼此之意則其所稱冤不是異事以此之故屢年滯獄杖毒成病其子徹天至冤之狀行路亦涕請分付守臣使姜李兩家各守境界更勿侵犯得一曾祖母之葬禁其掘移得一之父亦卽放送俾息爭端允之○刑曹啓言坡州幼學金鳳勳原情以爲渠正月遭母喪過葬於家後先塋餘麓渠家自有先訓諸子孫毋論遠近互相入葬已成宗憲不意今者族人樂佑以其父山近處忽然起訟渠母山與樂佑之父山分作二局坐臥不見處而步數爲八十六步雖他人入葬法不當禁斷而樂佑不顧先訓有此起鬧前縣監樂海卽樂佑父之侄子渠之七寸叔也渠營葬之時與樂海爛商則樂海言內完定過葬便好云云旣葬之後衝起樂佑者抑何所見且渠葬母處卽樂佑家宗孫鼎勳之柴場而年前鼎勳放賣於同里人閔光翼處故渠爲其母葬加價買取若是樂佑當禁之地則樂佑堂侄鼎勳何爲斥賣於閔哥旣是買取於閔哥則樂佑之到今欲禁者其可成說乎伏乞令樂海樂佑遵先訓以爲同墳山之地云請上裁敎以議處○漢城府啓言此訟則人家先山宗孫爲主而統制使永綬以其山主身故而無子孫守護者鳳勳以山下居不遠之族侮其孤寡不告山主任意入葬者毋論步數遠近先訓有無此一事宜置落科請以此意分付道臣劃卽掘移允之○刑曹啓言坡州良人劉同三原情以爲渠祖先世葬之塜在於本州而渠祖母入葬在於再去辛亥年則于今爲六十九年之久祖母墳下有田土乃是交河郡居李姓人之土地也曾於數十年前李姓人欲爲放賣厥土故渠三寸居間發賣於積城安哥兩班家矣昨年三月安哥之女壻南泰禹在於積城而忽謂渠祖母塜在於田上瞞告坡州官捉囚嚴刑亂衝朱杖以不時督掘之意恐喝如火七十年白骨揮泣而掘出姑爲權厝於他處大凡山訟一則在於步數之遠近一則在於入葬之先後至於渠世葬之處前後左右旣無安姓之一墓又無南哥之一墳若以田近處爲言則安姓之賣土在於數十年之間渠祖母入葬已當七十年之久則毋論山自山田自田之例其爲起訟何在乎大限小限之後乎渠之遷掘處南哥反爲葬母且南家藉口之設計有曰此田土幷柴場買得在於康熙雍正之間眞若其言則渠所居之地距積城不過二十里之許也邇來百餘年之間安得無一言是非之提及者而況渠三寸居間勸買者乎乞賜處分一以絶蔑法豪橫之習一以雪泉下白骨之冤云請上裁敎以議處○漢城府啓言果如原情則南家之武斷不言可知且坡州官之亂衝朱杖不時督掘使七十年已朽之骨一朝權移南家反爲葬母於移掘處云聞來他人猶爲之憤惋況山主乎雖然一邊之言不可取信請分付道臣詳覈嚴處敎以近來上言擊錚固多猥越而萬一爲矯此習眞箇彷彿於民隱者一例不問因噎廢食爲弊尤多觀此所訴似甚冤屈本事之如許與否道臣巡到日親執詳査狀聞後前進事分付○京畿監司徐鼎修狀啓以爲坡州良人劉同三山訟詳査狀聞事命下矣山地則別定査官高陽郡守尹行直摘奸報來臣巡到坡州牧應問各人處發問目取招取考文案參以査官牒報及各人供招則山地田園之南哥買得果爲的實而渠之言內雖曰專爲占山而買置初無分明置標之處且劉哥祖母之移葬以渠輩所招觀之要在庚子辛亥之間則殆過十數年之久而當初何不爭訟始自再昨年忽地起訟威䝱掘移仍爲過葬於其處者究厥所爲萬萬無據南奭老律勘處在所不已劉同三則渠叔從贊以南哥舍音多年守護暗葬其母於南哥買置之地者設心固已無狀其所移葬旣在庚子云而原情中謂之七十年者已爲爽實且其移葬處與其先山步數絶遠而又謂之世葬者節節誣罔劉同三則依律勘處亦不可已坡州前牧使朴應浩凡訟有非理則刑治懲礪固無不可而今此劉哥之撞以朱杖期於必掘旣係法外之刑顯有䝱勒之意極爲駭妄其罪狀令攸司稟處○刑曹啓言谷城僧德守原情以爲渠祖命金卽谷城良民而娶妻於本邑兩班李箕來之婢生渠父點同而渠父娶良家之女生渠及女一春渠等娚妹皆是良妻所生不當於李家之奴婢而李箕來敢生無狀之計渠娚妹壓良爲賤皆屬於奴婢之名而載其戶籍驅迫使喚本邑所在畓二十斗落田八斗及租二十餘石果是渠祖命金未娶李婢之前買得之物而渠祖與父死後丙午年間公然奪取渠爲父上典之所劫汨於使喚而若干田土又爲所奪削髮爲僧已及六年丁巳春間以前後冤狀訴于營門則題音內果如所訴則李哥之所爲誠極痛駭當爲依律嚴治持此題往呈于本官云李箕來聞此消息隨至營門召見渠初則誘說繼以威令只給四斗落畓價六十兩而營門得題之議送亦爲奪去敢將免賤保存之意乞蒙天恩云請上裁敎以壓良之禁何等截嚴則乃有此橫侵之習觀於營題可知本事之不至孟浪嚴飭道臣詳査推給當者勘罪又啓言原州幼學沈孝一原情以爲渠於去己丑年得一置塜於異姓戚崔海容家入葬渠母墳後置塜價卽給矣崔海容遠族崔海受去丙申二月偸葬於渠母墳䐉頭三十步故屢次呈官未得掘移去己亥八月英陵幸行時駕前白活則回啓使該道道臣定査官親執詳覈公決後使之狀聞其時營門卽爲狀聞掘移崔海受則嚴刑遠配矣去辛丑年又爲偸葬於掘移之地本官卽報營門三日內掘移矣去壬子年更爲偸葬於再掘之處渠屢呈于營本府每捧掘移侤音而至于今八年終未掘移特爲勘處云請上裁敎以分付道臣勿效俗樣之決訟掘仍間指一處斷然後狀聞近來諸道行査與擧行無難踰限者卿曹不能提飭之致後勿襲謬又啓言龍川鄭召史原情以爲渠之家夫枉罹於殺死之獄今爲三年矣家夫黃必順與致死人金鐺爲七寸親而鐺之父廷信卽渠媤父五寸姪也粵在乙卯年間媤父黃應淙得差本府中軍之任而現身次馳進邑中矣金廷信席其弟由吏之勢圖奪中軍而渠媤父中路見退渠夫因此常懷嫌隙乃於再昨年冬廷信以中軍操練軍兵而罷操歸路渠夫相逢猝起宿憾必欲衆中一辱把執廷信則將校等以此告官枷囚渠夫而廷信子鐺牢執媤父衣領而極口醜辱末乃拔刀擬刺渠夫着枷下獄之際得見其父危迫之狀以其所着之枷揮却而救父之急勢則鐺之四寸亨默以石塊從傍亂擲渠夫無數被石流血仆地於斯之際金鐺亦爲被傷於眉叢三人共相把執亨默之亂石有若盲杖則金鐺之眉叢所傷安知非亨默之亂石誤中亦何以的知渠夫枷頭觸傷乎況且皮膜間外傷者故不過四五日無欠完合行動如常者又爲十餘日其父廷信至於告官請放渠夫則其子所傷之差完昭然可知而金鐺本以獰毒之性渠夫放囚之三日後始得聞知而憤怒撑中飮酒裸體自顚自仆於其父之前自盟致死百般行惡之狀邑中之人所共目擊而卽其翌日曉鐺也致斃則鐺之所傷差完已在一旬之前矣今日之致斃自致斃者十分無疑前後道臣已多疑端於此獄發關使之更査而以看證不明漫漶因循審理無期乞令該道更爲審覈於殺死病死之間俾免枉死云請上裁敎以議處又啓言原案旣未錄啓獄情無以詳知請分付道臣詳査啓聞後稟處允之又啓言慶州孫命震妻吳氏原情以爲昨年旱災孔酷而本府有大坪洑人皆爭先引水李鼎寶之畓最在上流而其下尹莫金及金馬音畓其下三馬場許卽渠夫畓又其下有李奎世畓而渠夫孫命震以灌水次出見則李鼎寶已壅上流無可灌之水故與雇人孫再元及金馬音留宿畓邊而其夜李奎世率其雇奴宋萬三出野翌曉決李鼎寶之所壅引水而來渠夫始見水來亦爲壅築則李奎世怒責曰他人引來之水橫執先壅是何道理云云毁破渠夫所壅處渠夫憤奎世之專利又決奎世所壅而還其夜分水將校李就先及李奎世與尹莫金有何事端而莫金被誰人毆打渠夫茫然不知忽聞莫金垂死莫金之妻上典李鼎賚以李就先毆打莫金捉來査問則就先言內只自扶曳而無毆打之事云云推諉於灌水許多人對面於莫金使指示所打人則莫金以三年病瘧之人精神昏錯指示總角二人故就先以此二人作爲元犯矣李鼎賚更爲詳探則二人灌水在於二十六日莫金被打在於二十七日故二人自然脫空就先又生惶怯復率諸作者面質則莫金奄奄垂盡不能言語但點頭搖手似若指三人者然卽宋萬三金馬音孫再元而莫金臨死迷亂昨日指示之二人已得脫空則今日所指之三人安知非錯認而誤指就先仍歸之於元犯及其獄成推問之時孫再元乃是査官所謂菽麥不辨者也非但嚴問之下不忍毒杖奎世以麥斗鷄首遺之又以甘言利說誘之使之誣引以不見莫金之面不知莫金被打之狀其夜又不灌水之渠夫勒歸之於元犯者豈有如此孟浪之獄體乎推官按獄不公之狀明査處分俾渠夫得免枉死之患云請上裁敎以議處又啓言原案旣未登徹獄情有難遙度請令道臣詳覈啓聞後稟處允之又啓言唐津韓師得原情以爲渠以寒微之蹤見忤於本官吏朴天根至有吏與官潛嗾誣人之計構成一片書而置之路傍謂之渠父彦喆所爲周牢之刑火刑之毒及於渠父渠父含忍不服遂成構誣勒定配所於任實縣渠兄師殷本縣官吏輩白地構誣又竄于襄陽府渠兄今春自謫乞由入京衛外鳴錚而判付內令本道監營行査嚴問別般施威窮詰朴天根金快復等招內匿名書則果是渠輩所做出而誣告的實則渠父所被誣罔之惡名今已脫空而本縣之搜治驅迫與伊時事變之初不甚相遠暑月流金之時兄病毒痢本縣捽逐之襄陽謫所渠父亦因本道査事自謫所被招到本道營下年前酷被淫刑之餘萬死餘生一縷僅支而本邑官吏又欲逞憾窮捕之擧火急於渠家老父病兄宥還無期則邑吏之來鬧無可已之時乞燭至冤使渠父與兄生還故里云請上裁敎以議處又啓言取考配案則韓師得父彦喆以誣陷官長罪丁巳八月定配於任實縣師得兄師殷亦以誣陷官長罪戊午三月定配於襄陽府而今春因師殷之擊錚至有本道行査之擧當初彦喆之罪專在於掛書一款初旣抑勒成案末乃破綻歸虛者已有湖西道臣査啓而百金錢之求貸周牢刑之妄施皆是官長之不法則但以構誣歸罪彦喆遠地定配已欠平允設有構誣之罪已過三載則師得之爲父鳴冤人情固然其父彦喆合有疏釋之道至於師殷則爲父訟冤與其弟無間而渠以在謫之身受由還鄕暗自上京擊錚於輦路者尤極猥越其罪狀令配所道臣嚴加懲治本事則與其父彦喆宜無異同請一體放送允之敎以近來紀綱掃地在謫罪人之往來行止任其所爲諸道登聞陸續寧不駭然之甚乎當從綻露者嚴處當該守令詳考配案草記請勘又啓言南部居崔召史原情以爲渠生長於仁同地出嫁爲士族家朝官之妾多生子女二十四年無事居生矣渠外眞外家之眞外六代祖母儉德仁同鄕校所任張兌復張國籌李陽旭等謂之以本府鄕校原來婢眞玉之代婢萬端侵困取考仁同府帳籍及京兆府帳籍則元無眞玉之名只有儉德之名書之以私婢且考奴婢贖案則俱無眞玉及儉德之名但有儉德之女唜每之名則唜每一身之投托於校中之狀明的無疑投托婢之所在在法勿侵世所共知今此校任等揣知法文之如此遂以唜每之母儉德謂之校中原來婢眞玉之代婢僞造文書作爲私計雖以儉德謂之代婢所謂代婢不過限已身而已況此本非代婢乎且唜每之子仲立得良妻崔順春生子石碧石碧又得良妻朴作春生女玉彬玉彬得夫班族張斗箕生女漢陽於辛亥後丁巳年漢陽卽渠之母渠生於丁丑年則雖以良妻所生之法論之元無係關自儉德之身四轉之外外屢代良種之後裔則校任等白地勒侵不勝冤痛呈于秋曹則自秋曹屢次嚴關于本道渠家呈狀于巡營惟彼校任等締結官吏誣訴本官則本官初不査覈往于營門一依校任誣訴而爲言初不遵公家文書至令渠落訟本官仍又作牌發差送至京中方有推捉之擧豈有如許至冤乎且伏聞法典內代婢子孫勿爲使役至於官奴婢代口納贖則一竝還賤且於秋曹事目內勿論諸道官奴婢校奴婢院奴婢一例推刷云此則謂原奴婢而不此之爲至於渠若是勒侵者彼必聞渠多生子女徵出錢貨之計也乞燭蔀屋之隱冤以保此鄕曲屢代良種之後裔云今此事件來歷明的如此則更無相考之端若自本道本邑詳査則惟彼校任中張兌復李陽旭張國籌等本以武斷鄕曲非理好訟之人凡於民間侵漁抑勒作爲長技至於此事必應締結官吏瞞告官家十分可慮仁同府大帳旣在於京兆府仁同府奴婢結案又在於秋曹査出於京兆秋曹之地云請上裁敎以詳細査究指一議處又啓言取考該府續案則元無儉德眞玉之名藉使儉德果爲原來校婢則續案之中何無儉德之名謂以眞玉之代婢則帳籍中亦何無眞玉之名儉德旣非校婢則其女唜每之無來歷而投托明的無疑所謂石碧玉彬雖載續案而亦非唜每之子乃是唜每之娚中立之子石碧之二所生爲玉彬玉彬之所生合爲四口而漢陽之名又不載錄石碧玉彬俱娶良女則玉彬所生之載錄四口係是辛亥前所生至於崔女之母漢陽以其辛亥後所生故不爲載錄更無可疑漢陽旣非校婢則到今橫侵其所生極爲不當此後則更勿侵漁之意請分付道臣嚴飭該邑敎以嚴飭道臣卽爲勿侵當初不能致察之守令使之指名現告報來後草記則當處分以徵無辜平民侵虐之弊亦以此意分付又啓言驪州幼學韓得養原情以爲本州三田洞卽渠五世世葬之地而渠祖與故相臣閔應洙契厚不泛遭其親喪乞葬於渠五代祖山白虎外稍間處日夜哀懇情狀矜悶割借異局定約分界各守東西一局伊後世葬兩家各守壠墓矣閔命爀十餘年前起鬧生梗欲禁渠世葬今夏閔家作變於渠祖墳山龍尾後揷棘鋪炭多有凶慘之事傳說殊常矣渠連喪子女葬子於五世祖山下則命爀之兄景爀誣告本官稱以渠先山當禁處前牧使不使對卞分付面任謂之掘移云而渠世葬之處距閔山步數亦非可計而官令面任掘移此豈訟法之近似者乎伊後四日始聞掘移兒葬之報驚遑往見初無屍身周覽局內僅尋其埋屍處則殮衣暴失全棄者骨骸而已言其兒葬處則卽渠世葬之地元非閔山可禁之地不計步數而直謂之可禁掘塜旣有當律而況暴尸裂殮殘虐之不足而今反誣訴營縣反欲嚴治渠家豈有如許山訟乎伏乞使渠得保世葬之地亡子掘移之變照法勘處云請上裁敎以議處○漢城府啓言果如原情則雖曰韓家世葬之地閔家入葬亦已屢代則各守境界無相踰越乃是士夫家忠厚之風而閔家之或起鬧生梗或揷棘鋪炭云云一邊之言雖不足索言而亡子之墳藉其官分付任意掘移果爲的實則其所驚遑痛迫不是異事請分付道臣更爲詳査從公決給允之○刑曹啓言取考猥濫擊錚人原情則南陽童蒙洪傑褒爲其父有土里殺獄稱冤事也觀於檢案手勢之至兇用意之至憯非比他獄而前後已經覆啓有諸般必殺之跡無一分可原之端而尙今抵賴已極兇獰今又縱子鳴金尤萬萬痛惡原情勿施傑褒不可以爲父訟冤每每曲恕考律科罪廣州李召史爲其夫張最甲殺獄稱冤事也此獄傷處明的詞證俱備已成鐵案無容更議原情勿施平壤李召史爲其夫殺獄稱冤事也渠夫李士大以殺獄元犯昨年九月以李女擊錚行査本道因判下同推則尙今抵賴已萬萬痛惡而曾未幾何縱妻鳴金尤極無嚴原情勿施李女猥越之罪懲治尙州奴旕男爲其上典朴恒坤定配請放事也恒坤旣以逋吏至被流配則曾未多年縱奴鳴冤極爲無嚴原情勿施江華童蒙韓遠達爲其父定配請放事也其父命大以鎭將犯斫松木罪係不輕不可以渠之私情有所容貸原情勿施靈光童蒙金五福爲其父定配請放事也其父汝斗侵虐平民貽弊邑鎭非止一二而畢竟以構誣土主罪今年三月至被流配則到配屬耳縱子呼籲誠極痛駭原情勿施五福猥越之罪所當重勘而年未及丁參酌放送西部童蒙馬好孫爲其父定配請放事也其父希碩以稅穀船主許多國穀不善載運以至致敗罪係不輕旣被定配之典則固當卽速備納之不暇而縱子鳴冤敢生僥倖之計者民習痛駭原情勿施好孫所當勘罪而年未成丁參酌放送鐵原崔達元爲其父定配請放事也其父運鶴以首倡上言侵斥營門罪至被流配而乃於丁巳秋縱子呼籲稟啓勿施則不知懲畏纔過數年又復鳴金誠極放恣不可以四件內每每曲恕原情勿施參酌懲治楊州幼學朴東稷爲其父定配請放事也其父宗承以武斷鄕曲構誣官長罪至被流配而未過半年縱子鳴金極涉猥越原情勿施永興幼學李尙建等渠以璿派後裔世居本邑通瀜儒鄕矣被誣於土鄕焚燒旣錄之案不齒鄕儒之列乞令嚴治土鄕事也旣非四件事極涉猥越原情勿施考律勘處豐德幼學申得漢等麻田幼學楊潤恒等軍役頉免事也得漢等以爲渠是高麗功臣壯節公申崇謙後裔累蒙列聖朝勿侵軍役之受敎得免軍役矣今豐德府使鄭亮采渠等一族一竝充定軍役特令道臣卽爲頉給云潤恒等以爲渠之先祖上黨伯楊起本自中華人高麗忠宣王魯國大長公主釐降時奉命東來洪武末年回還天朝極陳東國困弊之由持蠲東國各樣駿馬三百匹綾絹三百同由是封壁上三韓昌國功臣上黨伯賜諡忠憲公子西平君之壽封淸白吏孫判書天震又以奏請使極陳東國之弊永削玉籍之貢則封安岳君孫都指揮使伯淵陪我太祖大王討阿只拔都有雲峯勝捷之功曾孫兵使治與金宗瑞開拓六鎭世有勳勞而子孫零替橫被軍保等雜役故後孫縣令楊沚外孫判書徐彭召等上言楊起子孫永蠲軍保事特奉受敎其後參知楊潤源等外孫判書姜暹等亦以永免軍保事呈上言又奉受受伊後英廟朝有皇朝人後裔若充軍役當該守令施以制書有違律之命昨年九月有皇朝人子孫勿侵賤役之聖敎而近來驅充賤役非止一再亟令道臣諸族軍保雜役一竝頉下云渠等果是功臣子孫而來歷分明則呈訴營邑何所不可而敢煩天聽民習無嚴原情竝勿施考律勘處麻田幼學王德成渠以開城王氏見忤於族人景孝謂渠以全州王氏拔去譜牒乞令査辨事也昨秋以此鳴金而及其兩造之後竟至落訟之科則今又煩籲誠極痛駭原情勿施考律重勘明川幼學朴實正渠以開國功臣乙富之後裔代久零替無以奉祀乞蒙賜牌田土事也今於幾百年之後有此呼籲者不可但以干恩猥越論民習痛駭原情勿施考律勘處定平幼學韓龍舜仍任前倅崔命健事也海南金賢得本邑說弊事也仍任邑倅釐革民弊俱非渠輩所敢言者則肆然煩瀆萬萬無嚴原情勿施竝考律重勘露梁北岸募民林枝興等舟橋設施之初本司爲慮津路之空虛募民入接故渠輩三十餘人等訴本司題得葛契又貸出萬餘金且舟橋時所到船隻受雇價守直以爲依賴之資矣監官領將輩仲間都奪減給雇價乞令還推葛契依舊受價事也如此猥屑之事無難煩籲極涉痛駭原情勿施考律勘處六江居民金光獻等所謂馬夫色掌之役卽渠輩傳來之世業而一自京人等潛買都庫之後貽弊滋甚乞令還屬渠等事也敢以四件外事肆然擊錚民習可駭雖以本事言之與都庫有異係是已決之事則今此煩籲尤涉猥越原情勿施考律重勘原州官奴甘男以鎭星之世傳奴婢鎭星茂重等罪死之後其奴婢定屬於原橫兩邑乞令移屬忠勳府內需司事也判下定屬之後屢度煩籲揆以法意萬萬無嚴原情勿施考律重繩交河幼學趙旭爲其高祖䃏伸冤事也䃏之負犯是何等罔赦則乃敢以伸雪二字至再至三肆然呼籲其在嚴隄防之道不可勿施而止考律嚴勘抱川幼學李鍾仁爲其祖時熙伸冤事也渠以此事前後鳴金非止一再而只令勿施則固當感祝之不暇而敢又呼籲極涉放恣不可尋常處之原情勿施考律嚴勘价川幼學玄在德爲其兄訟冤事也渠兄在默前後罪犯旣係罔赦尙貸一律寔出於好生之德意則不思所以懲畏之道敢稱爲兄訟冤滿紙臚列無非構捏繡衣也邑倅也民習極爲痛駭原情勿施猥越之罪考律重勘淸州幼學申鼎模爲其父訟冤事也渠父若樞之所犯已著於臺章儒疏罪止薄竄特出於曠絶之恩則在渠道理固當縮伏俟勘而未過數年稱以訟冤變幻事實縱子鳴金極涉無嚴原情置之竝允之敎以南陽洪傑褒獄情無容更議傅生一款非所可論而似此之案多有拔例屈法者以其夫爲妻綱綱紀自有尊卑之別況殺人償死所以雪彼之冤而殺妻之獄又殺其夫彼先死者必不以代殺爲幸此獄則手勢用意尤極絶悖姑不決處遣曹郞問于大臣廣州張最甲妻李召史事第令守臣親執面稽言聽如有一分可疑之端使之狀聞麻田幼學楊潤恒等事不可但以軍保言上黨伯楊起卽中原人而有大勳於東國其孫伯淵以都指揮使有雲峯勝捷時贊成之功其曾孫治以兵使開拓六鎭故凡爲上黨伯之孫世免軍役列朝受敎昭著之外況於先朝至有別般嚴敎違越守宰勘以違制之律著爲金石之典昨年以此特敎何等截嚴則幺麼充役爲守令者不爲恪勤遵行揆以紀綱寧不可痛該郡守拿致營門從重決杖其間委折査實狀聞事分付該邑吏鄕嚴刑分充遠地保軍又啓言南陽洪有土里獄情發遣曹郞問議于大臣則左議政李秉模以爲以夫殺妻之獄多蒙傅生之特恩而必皆反復於情跡之淺深參互於倫法之輕重要使死者安所天之本理紓入地之幽鬱費造化於屈法弼彝敎於扶倫而至於此獄不順厥母旣無可執之明驗未備祭具元非必殺之極罪略無顧憚肆然行兇姑無論死者之心如何卽其情理之絶悖宜莫逃於三尺倫綱重處法或可以蹔屈法紀嚴時倫亦不爲無扶以臣淺見不敢爲輕重之論云右議政李時秀以爲常漢之於妻也乘怒毆打自是例習苟使事出無情跡有可原則雖或邂逅固宜參恕而今此洪有土里三年棄置可知恩義之已絶一朝除去顯有手勢之莫掩跨腹剚刃極其兇毒鄰婆族嫗參證旣具恐難以夫妻之異於他人遽議傅輕之典云大臣之議如此請上裁敎以依大臣議施行又啓言取見猥濫擊錚人義城僧信宗原情則以爲渠本是義興縣案付寺奴婢而世居義城地矣自義興縣每於奴貢之際弊瘼不一其端而所謂頭目出牌之時則討食酒飯後每名例徵錢文二十兩義興寺案付本縣所在奴婢多至一千五百餘口而虛名過半男娶女嫁惟人之最大事而名曰義興寺奴婢云則人皆絶之有男而三十不娶有女而四十不嫁年過四十而不嫁處女稱以生子生女差出頭目徵索貢錢傾家破産走者相望渠避其頭目因以削髮渠父母不能支保奔離漂泊不知生死渠妹年過四十終未得出嫁而稱以有子有女勒侵討索覆載之間寧有是事乎所謂義興寺案付奴婢時在義城者一竝移屬於義城自義城收貢以納則非但渠父母諸族至於他奴婢亦俱見天日之照臨特賜處分云頭目輩侵索如或甚冤營邑間呈訴無所不可且況移屬他邑亦非渠所敢言者則肆然鳴金極涉無嚴原情勿施考律重勘而近來外邑頭目輩誅求徵索之習誠一痼弊請分付該道使之査實禁斷敎以事係民隱則雖非四件一例聽施卽受敎法文且寺奴婢之弊冤入骨髓有足干和故初元旣罷刷官辛亥又有詢問而近來各該邑擧行反有甚於內司官吏下去之時事之痛惡孰甚於是爲先令道伯應問作奸之類一竝捉來嚴問得其情實與不飭之地方官指名現告狀聞此邑如此他邑可知他道亦然此道可推卽令有司堂上嚴關諸道俾各着意戢察無或有現發重繩之弊